पुलवामा के शहीदों के लिए 11 साल की बच्ची ने तोड़ी गुल्लक, बोली- जवान शहीद हो गए मैं कैसे अपना बर्थडे सेलिब्रेट कर सकती हूं...

(मध्यप्रदेश)। जम्मू-कश्मीर के पुलवामा में गुरुवार को हुए आतंकी हमले में शहीद हुए सीआरपीएफ के जवानों को लेकर देशभर में शोक के माहौल के बीच प्रदर्शन किए गए। लोगों ने सोशल मीडिया से लेकर सड़क तक प्रदर्शन कर विरोध और गुस्सा जाहिर किया। वहीं लोग अपने-अपने तरीके से शहीदों के परिवारों की मदद के लिए आगे आ रहे हैं। इसी क्रम में भोपाल शहर की एक 11 साल की बच्ची ने भी मदद के लिए हाथ आगे बढ़ाया है। उसने अपने जन्मदिन के बचाई गई रकम सैनिक कल्याण कोष में दी है। आइए जानते हैं कौन है ये बच्ची....

झुग्गी के बच्चों के लिए लाइब्रेरी चलाती है मुस्कान

- शहर की 11 साल की मुस्कान अहिरवार नाम की बच्ची ने शुक्रवार को जिला सैनिक कल्याण कोष में रकम जमा कराई है। ये राशि उसने अपना जन्मदिन मनाने के लिए जमा की थी।

- कक्षा 6 में पढ़ने वाली मुस्कान पिछले कुछ सालों से झुग्गी बस्ती में रहने वाले बच्चों के लिए 'बाल पुस्तकालय' चला रही है। अरेरा हिल्स के दुर्गानगर में रहने वाली मुस्कान ने अपनी गुल्लक में बचाकर रखे 680 रुपए सैनिकों के लिए दिए हैं।

- जिला सैनिक कल्याण कोष के अधीक्षक ने बताया कि मुस्कान के साथ उसके पड़ोस में रहने वाले लोग भी मदद के लिए सामने आए हैं और कुल 1100 रुपए जमा कराए गए हैं।

- मुस्कान का कहना है देश के जवान आतंकी हमले में शहीद हो गए हैं। ऐसे में मैं कैसे अपना जन्मदिन मना सकती हूं। वह कहती है कि उसकी दादी ने भी राहत कोष में रकम जमा कराने के लिए उसे प्रोत्साहित किया।

प्राइज जीता, फिर ऐसे खोली लाइब्रेरी

- राज्य शिक्षा केंद्र के पीछे स्लम एरिया में रहने वाली मुस्कान जब तीसरी क्लास में पढ़ती थी, तभी से लाइब्रेरी चला रही है। दरअसल, बोर्ड ने एरिया में विजिट की और बच्चों को 25 किताबें बांटी थीं। इसके बाद एक क्यूश्चन आंसर राउंड रखा, जिसमें मुस्कान ने प्राइज जीता।

- टीम मुस्कान से इतनी खुश हुई कि यहां लाइब्रेरी चलाने, बच्चों को पढ़ाने की जिम्मेदारी दे दी। वह एक लाइब्रेरियन की तरह सारी व्यवस्थाएं संभालती है। इसमें उसकी बड़ी बहन भी मदद करती है।

- हर रोज शाम 4 बजे ये लाइब्रेरी खुलती है। लाइब्रेरी में करीब 119 किताबें हैं। स्लम एरिया के बच्चे बेसब्री से लाइब्रेरी खुलने का इंतजार करते देखे जा सकते हैं। रोज करीब 20 से 25 बच्चे पढ़ने आते हैं।

पूर्व सीएम ने भी मुस्कान को सराहा था, दिया था 2 लाख रुपए का चेक

- मुस्कान की लगन देख सूबे के पूर्व सीएम ने घर जाकर उससे मुलाकात की थी और दो लाख रुपए का चेक दिया था। बता दें इससे एक महीन पहले ही मुस्कान के पिता का निधन हुआ था। इस वजह से वह लाइब्रेरी बंद करने जा रही थी।

- मुस्कान बताती है कि पापा हमेशा कहते थे कुछ बड़ा करो। वह कहती है पापा चाहते थे कि मैं डॉक्टर बनूं। अब मैं पापा का ये सपना पूरा करना चाहती हूं।